กทม. เตรียมฉีดวัคซีนโควิด-19 เข็มแรกให้นักเรียนกลุ่มเสี่ยง 21 กันยายนนี้
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า กรุงเทพมหานครกำลังเตรียมความพร้อมในการฉีดวัคซีนโควิด-19 เข็มแรกให้กับนักเรียนกลุ่มเสี่ยงและกลุ่มที่มีโรคเรื้อรัง อายุตั้งแต่ 12 - 18 ปี ในสังกัดกรุงเทพมหานคร ทั้ง 437 โรงเรียน โดยเข้ารับการฉีดวัคซีนไฟเซอร์กับมหาวิทยาลัยนวมินทราธิราช ในวันที่ 21 กันยายนนี้ โดยเปิดให้ลงทะเบียนแจ้งความประสงค์ผ่าน QR Code ตั้งแต่วันที่ 6 - 8 กันยายนที่ผ่านมา ซึ่งผู้ที่มีภาวะเสี่ยง ได้แก่ เด็กนักเรียนอายุ 12 - 13 ปี น้ำหนัก 70 กิโลกรัม อายุ 13 - 15 ปี น้ำหนัก 80 กิโลกรัม อายุ 15 - 18 ปี น้ำหนัก 90 กิโลกรัม ส่วนผู้ที่มีโรคประจำตัว 7 กลุ่ม ได้แก่ โรคอ้วน โรคทางเดินหายใจเรื้อรัง โรคหัวใจและหลอดเลือด โรคหลอดเลือดสมอง โรคไตวายเรื้อรัง โรคมะเร็งและภาวะภูมิคุ้มกันต่ำ โรคเบาหวาน และกลุ่มโรคพันธุกรรม รวมทั้งกลุ่มอาการดาวน์ เด็กที่มีภาวะบกพร่องทางระบบประสาทอย่างรุนแรง และเด็กที่มีพัฒนาการช้า ซึ่งนักเรียนที่จะได้รับการฉีดวัคซีนต้องได้รับการประเมินจากแพทย์ โดยมีเอกสารที่ระบุการเจ็บป่วย เช่นใบรับรองแพทย์ ใบนัดตรวจจากสถานพยาบาล ใบรับรองความพิการ ใบรับรองหรือเอกสารใดๆ ที่ระบุว่ามีการเจ็บป่วยด้วยโรคเรื้อรังตามเกณฑ์ที่กำหนด ซึ่งทางกรุงเทพมหานครได้จัดหน่วยสาธารณสุขเพื่อให้บริการฉีดวัคซีน ติดตามอาการภายหลังได้รับวัคซีนและให้ข้อมูลเกี่ยวกับแนวทางปฏิบัติตัวและการเตรียมตัวเพื่อเข้ารับการฉีดวัคซีนโควิด-19 ควบคู่กับมาตรการป้องกันและเฝ้าระวังโรคในสถานศึกษาอีกด้วย